
Ledelsesvurdering Helsam 1. tertial 2026

Hovedfokus for Helsam i perioden har vært arbeidet med ny strategisk plan for instituttet og håndtering av omstilling ved Sustainit. Det har også vært jobbet med forberedelser til oppstart i justert studieportefølje fra høsten av. 

Den strategiske planen skal opp til endelig behandling i instituttrådet 13. mai og vedtas av instituttleder i etterkant av det. Det er lagt opp til en planperiode som strekker seg fram til 2035, med en evaluering av strategien i halvveis i perioden. En forenklet oppsummering av planen er at tidligere strategiske mål i stor grad videreføres, men at den nye planen er tilpasset inn mot endringer som har kommet til de siste årene. 

Arbeidet med omstilling av aktiviteten ved Sustainit som følge av reduserte rammer har vært krevende. Status for øyeblikket er at vi jobber med innplassering og leter etter passende stillinger. Vi startet ut med kartleggingsmøter med ti ansatte. Tre av disse vil bli innplassert i stillingene som videreføres. To har fått tilbud om annen passende stilling på UiO, mens de siste fem har vi hittil ikke lykkes med å finne en løsning for. Arbeidet med å finne annen passende stilling vil pågå fram til behandling av oppsigelsessaker i juni. 

Arbeidet med forberedelser til justering i studieporteføljen går videre i form av konkretiseringer på emnenivå. Vi gleder oss over at at det er gode søkertall til alle våre studietilbud og vi forventer at vi vil ha høy aktivitet fra høsten av. En sak vi vil komme tilbake til fakultetet med er et ønske om å gjøre justeringer i uttellingen for veiledning av masteroppgaver. Som fakultetet er kjent med var det en helt sentral forutsetning for den justerte studieporteføljen, men det er nå et behov for å formalisere endringen for å sikre at vi har tilstrekkelig ressurser til gjennomføringen av aktivitet. 

